Source: https://www.europarl.europa.eu/doceo/document/A-8-2015-0229_MT.html
Timestamp: 2020-07-15 02:19:47+00:00
Document Index: 995123

Matched Legal Cases: ['qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar it-talba għat-tneħħija tal-immunità ta' Janusz Korwin-Mikke
dwar it-talba għat-tneħħija tal-immunità ta' Janusz Korwin-Mikke
– wara li kkunsidra t-talba għat-tneħħija tal-immunità ta’ Janusz Korwin-Mikke, mibgħuta fit-13 ta' Marzu 2015 mill-Prosekutur Ġenerali tar-Repubblika tal-Polonja b’konnessjoni ma’ proċeduri legali mressqa mill-Kap tal-Pulizija Muniċipali ta' Piotrków Trybunalski, bid-data tad-9 ta' Marzu 2015 (Kawża Nru SM.O.4151-F.2454/16769/2014) u mħabbra fis-seduta plenarja tal-15 ta' April 2015,
A. billi l-Prosekutur Ġenerali tar-Repubblika tal-Polonja għadda talba mill-Kap tal-Pulizija Muniċipali ta' Piotrków Trybunalski għall-awtorizzazzjoni biex jinfetħu proċeduri kontra Membru tal-Parlament Ewropew, Janusz Korwin-Mikke, fir-rigward ta’ reat skont l-Artikolu 92a tal-Att tal-20 ta' Mejju 1971 li jistabbilixxi l-Kodiċi ta' Reati b'rabta mal-Artikolu 20(1) tal-Att dwar it-Traffiku tat-Triq tal-20 ta' Ġunju 1997; billi, b'mod partikolari, l-offiża allegata tammonta għal sewqan b'veloċità li teċċedi l-veloċità massima permessa f'żona mibnija;
Fit-13 ta' Marzu 2015, il-Prosekutur Ġenerali tar-Repubblika tal-Polonja bagħat lill-President tal-Parlament talba mill-Kap tal-Pulizija Muniċipali ta' Piotrków Trybunalski fid-9 ta’ Marzu 2015 biex tingħata awtorizzazzjoni biex jinbdew proċedimenti kontra Membru tal-Parlament Ewropew, is-Sur Janusz Korwin-Mikke, b'rabta mar-reat deskritt hawn taħt.
Il-Pulizija Muniċipali tallega li fis-6 ta' Settembru 2014, huwa u jsuq il-karozza tiegħu f'żona mibnija fi Piotrków Trybunalski, is-Sur Korwin-Mikke eċċeda l-veloċità massima permessa ta' 50 km/h bi 32 km/h skont kamera li tissorvelja l-veloċità f'dik iż-żona. Din l-imġiba tikkostitwixxi reat skont l-Artikolu 92a tal-Att Pollakk tal-20 ta' Mejju 1971 li jistabbilixxi l-Kodiċi ta' Reati b'rabta mal-Artikolu 20(1) tal-Att dwar it-Traffiku tat-Triq tal-20 ta' Ġunju 1997.
Wara li identifikat il-proprjetarju tal-karozza bħala s-Sur Korwin-Mikke abbażi tar-Reġistru Ċentrali Pollakk tal-Vetturi u s-Sewwieqa, il-Pulizija tallega wkoll li l-immaġini ta' wiċċ is-sewwieq fir-ritratt meħud mill-kamera tal-veloċità taqbel mal-immaġini ta' wiċċ is-Sur Korwin-Mikke kif provduta mill-awtoritajiet muniċipali kompetenti.
Fis-seduta plenarja tal-15 ta' April 2015 il-President ħabbar, skont l-Artikolu 9(1) tar-Regoli ta' Proċedura, li kien irċieva ittra mingħand il-Prosekutur Ġenerali tar-Repubblika tal-Polonja li titlob għat-tneħħija tal-immunità parlamentari tas-Sur Janusz Korwin-Mikke.
Il-President irrefera din it-talba lill-Kumitat għall-Affarijiet Legali skont l-Artikolu 9(1). Is-Sur Korwin-Mikke nstema’ mill-Kumitat fl-14 ta' Lulju 2015 skont l-Artikolu 9(5).
L-Artikoli 8 u 9 tal-Protokoll (Nru 7) dwar il-Privileġġi u l-Immunitajiet tal-Unjoni Ewropea jaqraw kif ġej:
Il-Membri tal-Parlament Ewropew m’għandhom ikunu suġġetti għal ebda forma ta’ investigazzjoni, detenzjoni jew proċeduri legali, fir-rigward ta’ opinjonijiet espressi jew voti mogħtija minnhom fil-qadi ta’ dmirijiethom.
b. fit-territorju ta' kull Stat Membru ieħor, l-immunità minn kull tip ta' miżura jew detenzjoni u minn proċeduri legali.
L-immunità ma tistax tintalab meta Membru jinqabad fil-fatt ta’ reat u ma tipprekludix lill-Parlament Ewropew milli jeżerċita d-dritt tiegħu li jirrinunzja l-immunità ta’ xi wieħed mill-Membri tiegħu.
L-Artikoli 6(1) u 9 tar-Regoli ta’ Proċedura tal-Parlament Ewropew għandhom jinqraw kif ġej:
1. Fl-eżerċizzju tas-setgħat tiegħu f'dak li għandu x'jaqsam ma' privileġġi u immunitajiet, il-Parlament għandu jħares l-integrità tiegħu bħala assemblea leġiżlattiva demokratika u jiżgura l-indipendenza tal-Membri tiegħu fil-qadi ta' dmirijiethom. Kull talba għat-tneħħija tal-immunità għandha tkun ivvalutata skont it-termini tal-Artikoli 7, 8 u 9 tal-Protokoll dwar il-Privileġġi u l-Immunitajiet tal-Unjoni Ewropea u skont il-prinċipji li hemm riferiment għalihom f'dan l-Artikolu.
Proċeduri dwar l-immunità
1. Kull talba indirizzata lill-President minn awtorità kompetenti ta’ Stat Membru għat-tneħħija tal-immunità ta’ xi Membru, jew minn Membru jew xi ħadd li kien Membru sabiex jitħarsu l-privileġġi u l-immunitajiet, għandha titħabbar fil-Parlament u tkun riferuta lill-kumitat responsabbli.
Il-Membru jew l-ex-Membru jista' jkun rappreżentat minn Membru ieħor. It-talba ma tistax issir minn Membru ieħor mingħajr il-qbil tal-Membru kkonċernat.
2. Il-kumitat għandu jikkunsidra mingħajr dewmien, imma billi titqies il-komplessità relattiva tagħhom, it-talbiet għat-tneħħija tal-immunità jew it-talbiet għall-ħarsien tal-privileġġi u tal-immunitajiet.
3. Il-kumitat għandu jagħmel proposta għal deċiżjoni motivata li tirrakkomanda l-adozzjoni jew iċ-ċaħda tat-talba għat-tneħħija ta' l-immunità jew għall-ħarsien tal-privileġġi u l-immunitajiet.
4. Il-kumitat jista' jitlob lill-awtorità kkonċernata għal informazzjoni jew spjegazzjoni li l-kumitat iqis li hija meħtieġa sabiex ikun jista' jifforma opinjoni dwar għandhiex l-immunità tiġi mneħħija jew imħarsa.
5. Il-Membru kkonċernat għandu jingħata l-opportunità li jinstema’, jista’ jippreżenta
dokumenti jew evidenza bil-miktub li dak il-Membru jħoss li huma relevanti u jista’ jkun rappreżentat minn Membru ieħor.
Il-Membru ma għandux ikun preżenti matul id-dibattiti dwar it-talba għat-tneħħija jew il-ħarsien tal-immunità tiegħu, ħlief għas-smigħ innifsu.
Il-President tal-Kumitat għandu jistieden lill-Membru għas-smigħ, billi jindika d-data u l-ħin. Il-Membru jista’ jirrinunzja d-dritt tiegħu li jipparteċipa fis-smigħ.
Jekk il-Membru ma jipparteċipax fis-smigħ wara dik l-istedina, jitqies li rrinunzja dak il-jedd li jkun mismugħ, sakemm ma jitlobx li jkun eżonerat mis-smigħ f’dik id-data u ħin kif proposti, u jagħti r-raġunijiet. Il-President tal-Kumitat għandu jagħti deċiżjoni dwar jekk tali talba li dak li jkun ikun skużat tintlaqax fid-dawl tar-raġunijiet mogħtija, u ma jkun permess l-ebda appell fuq dan il-punt.
Jekk il-President tal-Kumitat jilqa’ t-talba għal eżoneru, allura jistieden lill-Membru jinstema’ f’data u ħin ġodda. Jekk il-Membru jonqos li jimxi mat-tieni stedina li jinstema’, il-proċedura tissokta mingħajr ma jinstema’ l-Membru. Ebda talba oħra għal eżoneru, jew għas-smigħ, ma tintlaqa’ minn dan l-istadju ’l quddiem.
7. Il-kumitat jista' jagħti parir motivat dwar il-kompetenza ta' l-awtorità in kwistjoni u dwar l-ammissibiltà tat-talba, iżda fl-ebda ċirkustanza m'għandu jippronunzja ruħu dwar il-ħtija jew l-innoċenza tal-Membru, u lanqas dwar jekk l-opinjonijiet u l-atti attribwiti lilu jiġġustifikawx jew le l-prosekuzzjoni tiegħu, anke jekk, waqt li jkun qed jikkunsidra t-talba, jikseb tagħrif dettaljat tal-fatti tal-każ.
L-Artikolu 105(2) tal-Kostituzzjoni tar-Repubblika tal-Polonja huwa fformulat kif ġej:
Mill-ġurnata meta jitħabbru r-riżultati tal-elezzjonijiet sal-ġurnata meta jintemm il-mandat tiegħu, Deputat m’għandux ikun suġġett għal responsabiltà kriminali mingħajr il-kunsens tas-Sejm.
L-Artikoli 7b(1), 7c(1) u 10b tal-Att tad-9 ta’ Mejju 1996 dwar l-eżerċizzju tal-mandat ta’ Membru jew Senatur jgħid kif ġej:
1. Mozzjoni għal espressjoni ta’ kunsens biex deputat jew senatur jitressaq għal responsabilità penali f’każ ta' reat li ssir prosekuzzjoni tiegħu permezz ta' akkuża pubblika għandha tiġi ppreżentata permezz tal-Ministru tal-Ġustizzja – il-Prosekutur Pubbliku Ġenerali.
1. Mozzjoni għal espressjoni ta’ kunsens biex deputat jew senatur jitressaq għal responsabilità penali għandha titressaq quddiem l-ispeaker tas-Sejm jew l-ispeaker tas-Senat, li għandhom jgħaddu din il-mozzjoni lill-korp kompetenti biex jeżamina l-mozzjoni skont ir-regoli ta’ proċedura tas-Sejm jew is-Senat, u fl-istess ħin jiġi nnotifikat id-deputat jew is-senatur tal-mozzjoni kkonċernata dwar il-kontenut ta’ din il-proposta.
Ir-Regolamenti dwar l-espressjoni ta' kunsens biex Membru jew Senatur jinżammu kriminalment responsabbli għandhom japplikaw kif ikun xieraq għal responsabilità għal reati żgħar.
Fuq il-bażi tal-fatti msemmija hawn fuq, dan il-każ jikkwalifika għall-applikazzjoni tal-Artikolu 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea.
Skont din id-dispożizzjoni, il-Membri jgawdu, fit-territorju tal-Istat tagħhom stess, l-immunitajiet mogħtija lill-Membri tal-Parlament ta’ dak l-Istat. Barra minn hekk, l-Artikolu 105(2) tal-Kostituzzjoni Pollakka jistipula li prosekuzzjoni kriminali tal-Membri tas-Sejm huma suġġetti għal awtorizzazzjoni minn qabel minn dan tal-aħħar. Deċiżjoni tal-Parlament Ewropew hija għalhekk meħtieġa, jekk l-azzjoni kontra s-Sur Korwin-Mikke trid titkompla(3).
Sabiex jiġi deċiż jekk hemmx lok jew le għat-tneħħija tal-immunità parlamentari ta’ Membru, il-Parlament Ewropew japplika l-prinċipji konsistenti tiegħu. Wieħed minn dawn il-prinċipji huwa li l-immunità normalment tiġi mneħħija meta r-reat jaqa’ taħt l-Artikolu 9 tal-Protokoll Nru 7, sakemm ma hemmx fumus persecutionis, jiġifieri suspett serju u preċiż biżżejjed li l-kwistjoni qed tiġi mressqa quddiem qorti bl-intenzjoni li ssir ħsara politika lill-Membru kkonċernat.
L-ewwel u qabel kollox, it-talba għat-tneħħija tal-immunità tas-sur Korwin-Mikke tressqet bħala riżultat ta' reat allegat li jikkonsisti f'eċċess tal-veloċità massima permessa f'żona mibnija. It-tieni nett, dan il-każ huwa konness ma' reat tat-traffiku li, skont it-talba, huwa soġġett għall-ħlas ta' ċitazzjoni relattivament baxxa ta' PLN 300 sa PLN 400. Fl-aħħar nett, it-tqabbil tal-wiċċ operat mill-pulizija jidher li huwa teknika investigattiva oġġettiva li, min-natura tagħha stess, tipprekludi kwalunkwe intenzjoni li jiġi kkawżat dannu politiku lis-Sur Korwin-Mikke. Jidher, għalhekk, miċ-ċirkostanzi tal-każ li, għalkemm il-fatti msemmija hawn fuq seħħew meta s-Sur Korwin-Mikke diġà kien Membru tal-Parlament Ewropew, l-allegat reat u l-prosekuzzjoni ta' wara jidhru b’mod ċar li m’għandhom xejn x’jaqsmu mal-pożizzjoni tas-Sur Korwin-Mikke bħala Membru tal-Parlament Ewropew u lanqas mhemm provi ta' fumus persecutionis.
Abbażi tal-kunsiderazzjoni t’hawn fuq u skont l-Artikolu 9(3) tar-Regoli ta' Proċedura, il-Kumitat għall-Affarijiet Legali jirrakkomanda li l-Parlament Ewropew għandu jneħħi l-immunità parlamentari tas-Sur Janusz Korwin-Mikke.
Sentenza tal-Qorti tal-Ġustizzja tat-12 ta’ Mejju 1964, Wagner v Fohrmann u Krier, 101/63, ECLI:EU:C:1964:28; sentenza tal-Qorti tal-Ġustizzja tal-10 ta’ Lulju 1986, Wybot v Faure u oħrajn, 149/85, ECLI:EU:C:1986:310; sentenza tal-Qorti Ġenerali tal-15 ta’ Ottubru 2008, Mote v Il-Parlament, T-345/05, ECLI:EU:T:2008:440; sentenza tal-Qorti tal-Ġustizzja tal-21 ta’ Ottubru 2008, Marra v De Gregorio u Clemente, C-200/07 u C-201/07, ECLI:EU:C:2008:579; sentenza tal-Qorti Ġenerali tal-19 ta’ Marzu 2010, Gollnisch v Il-Parlament, T-42/06, ECLI:EU:T:2010:102; sentenza tal-Qorti tal-Ġustizzja tas-6 ta’ Settembru 2011, Patriciello, C-163/10, ECLI: EU:C:2011:543; sentenza tal-Qorti Ġenerali tas-17 ta’ Jannar 2013, Gollnisch v Il-Parlament, T-346/11 u T-347/11, ECLI:EU:T:2013:23.
Kawża T-345/05 Mote v Il-Parlament (imsemmija iktar ’il fuq), paragrafu 28.
Skont l-Artikolu 10b tal-Att tal-Polonja tad-9 ta' Mejju 1996 dwar l-eżerċizzju tal-mandat ta’ Deputat jew Senatur, it-tneħħija tal-immunità hija meħtieġa wkoll b'rabta ma' reati minuri, bħalma huma r-reati tat-traffiku.